**वैदिक धर्मसूत्रे म्हणजे बहुजनांच्या गुलामीचा अदृश्य तुरुंग:आ.ह.साळुंखे**

अजूनही एकुणात हिंदू बांधवांच्या जीवन शैलीचा म्हणजे प्रथा-परंपरा,धारणा,श्रद्धा इत्यादींचा विचार करता असेच प्रकर्षाने जाणवते ते की \*ब्राम्हणांचे (\* ***या ठिकाणी* ब्राम्हण *म्हणजे ब्राम्हण्यावादाला चिकटून असलेले व समस्त हिंदुंनी आपल्याच पवित्र हस्ते कुठलाही विधी अधिकृत केला पाहिजे अशी मानसिकता असलेले पुरोहीत ब्राम्हण असे मलाम्हणायचे आहे . जे या मानसिकतेतून बाहेर पडलेत असे काही ब्राम्हण माझे खूप चांगले मित्र आहेत, त्यामुळे ब्राम्हण इथे जाती वाचक शब्द म्हणून मी वापरत नाही हे लक्षात घ्यावे .***) भूत काही त्यांनी त्यांच्या मानगुटीवरून खाली उतरविलेले नाही. मी एकदा आमच्या पुरोगामी असलेल्या शिक्षण संस्थेच्या पदाधिकाऱ्याच्या मुलीच्या लग्नास गेलो होतो . आमची शिक्षण संस्था पुरोगामी आहे कारण तिचे ध्येय आहे, “ बहुजन हिताय , बहुजन सुखाय.” लग्नात गेलो की मी मंगलाष्टके म्हणत असतो . ज्यांना माझे मंगल व गायन आवडते तेही मी उपस्थीत असल्यावर तशी अपेक्षा ठेवतातच. पण ह्या लग्नात मात्र मंगलाष्टके गायनाचे जरा वेगळेच नियोजन केलेले होते . ते म्हणजे यजमानांनी पाच मंगल म्हणण्यासाठी पाच पगडीधारक ब्राम्हण निमंत्रीत केलेले होते आणि फक्त त्यांनीच मंगल म्हणायचे असे त्यांचे म्हणजे वधूपित्याचे धोरण होते . पण ते त्यांच्या भावालाच माहीत नव्हते. त्यामुळे त्यांनी मला स्टेजवर मंगल गायनासाठी पाचारण केले. पण जेंव्हा मुख्य लग्नविधी सुरु झाला तेंव्हा मात्र वधुपित्याने स्पष्ट इशारा केला की सर्व मंगल ब्राम्हणच म्हणेल . पण इथे दुसऱ्या बाजुला एक दिलासादायक बाब अशीही नोंदवण्यासारखी आहे ती म्हणजे कारभारी असलेल्या वधुपित्याला जरी वाटत होते की ब्राम्हणाच्या शुभमुखातूनच मंगल उच्चारले जावेत तरीही त्यांच्या भावाला अन काही कार्यकर्त्या व्यक्तींना मात्र वाटत होते की मी एखादा तरी मंगल म्हणावा आणि अशा दोलायमान स्थितीत एका हौशी गायकाने मध्येच माईक घेऊन आणखी एका ब्राम्हणाचा स्कोप कमी केल्याने एक ब्राम्हण संतापला व त्याने हातातील माईक अक्षरशः स्टेजवर टाकून दिला आणि डोक्यातील पगडी स्टेजवर अक्षरशः आपटली आणि तो स्टेजवरून तरातरा चालत चालत लग्नावर बहिष्कार टाकल्यासारखा मंगल कार्यालायाबाहेर निघून गेला. आता मंगल म्हणायला नकोच अशी माझी नकारत्मक भावना झाली, पण संचालन करणाऱ्यांनी मला बोलावलेच. मग मीही मनाचा हिय्या करून मंगल म्हणालो खरा पण मला अपराध्यासारखे वाटू लागले. (***खरे तर काही लोक मला पैसे देऊन मंगल म्हणायला बोलवीत असतात.***) मी विज्ञाननिष्ठ असल्याने ब्राम्हणाच्या प्रकोपाची मला भीती वाटण्याचा प्रश्नच नव्हता. पण वधूचा पिता जर नाराज झाला असता तर मात्र त्यांच्या अंधश्रद्धेची समजूत घालणे

कठीण झाले असते. पण मंगल म्हणण्यात माझी ब्राम्हण आणि ब्राम्हणेतर समाजात जी काही ओळख प्रस्थापीत झालेली आहे त्यामुळे म्हणा की आजवर समाज सुधारकांच्या झालेल्या महत्कार्याच्या प्रभावामुळे म्हणा स्टेजवरचे कुणीही अस्वस्थ झाले नाही . वैदिक परंपरेच्या दृष्टीकोणातून मी एक शूद्र म्हणून जो एक दंडनीय अपराध केला होता त्यातून मी वाचलोच म्हणायचो. हेच जर सतराव्या अठराव्या शतकात घडले असते तर ? अहो त्या काळामध्ये असे घडूच शकले नसते ,असो.

हा अनुभव सांगण्याचं कारण म्हणजे आपले मार्गदर्शक डॉ. आ.ह.साळुंखे सरांचे त्यांच्या पंचाहत्तरी निमित्त ‘***वैदीक धर्मसूत्रे आणि बहुजनांची गुलामगिरी***’ हे जे संशोधनात्मक पुस्तक मी जाणीव पूर्वक वाचले . त्यात ठायी ठायी प्राचीन काळातील ब्राम्हण्यवादाबद्दल जे काही मुद्रीत पुराव्यानिशी दाखवून दिले आहे त्याचाच हा एक अत्याधुनिक काळातील छोटासा व क्षीण झालेला पण लक्षणीय प्रत्यय होता . या पुस्तकाबद्दल, अर्थात त्यात सरांनी अतिशय पद्धतशीरपणे केलेल्या वैदिक संस्कृतीच्या शास्रांतील (?) मार्गदर्शक (?) साहित्याची जी काही चिकित्सा केली आहे त्याबद्दल.

या वैदीक धर्म सूत्रांच्या चिकित्सेसाठी लेखकाने प्रामुख्याने चौखंबा प्रकाशन, वाराणसी यांनी प्रकाशीत केलेल्या तीन धर्म सूत्रांचा संदर्भ म्हणून आधार घेतला आहे . गौतम धर्मसूत्रे ,आपस्तंभ धर्म सूत्रे ,वसिष्ठ धर्मसूत्रे आणि बौधायन धर्मसूत्रे ही ती चार धर्मसूत्रे होत. मात्र यापैकी गौतम धर्मसूत्रे म्हणजे गौतम बुद्धाने लिहिलेली धर्मसूत्रे असावीत असा एक वरपांगी समज होण्याची शक्यता आहे पण पुस्तक वाचल्यावर यातील धर्मसूत्रे सांगणारा गौतम व गौतम बुद्ध हे वेगवेगळे आहेत हे समजून येते. त्यातील प्रश्न आणि त्या बाबत असलेले श्लोक यांचे अतिशय सूक्ष्मपणे परिशिलन करून त्यातील मतितार्थ त्यांनी वाचकाला उलगडून दाखविला आहे. नुसता अर्थच उलगडला आहे असे नाही तर त्यांची एक अखंड तर्कसंगत मांडणी करून ते या तथाकथीत धर्मशास्रांच्या भूमिकेबाबत सुनिश्चित अशा निष्कर्षाला वाचकाला आणून ठेवतात. कुठल्याही जुनाट रूढी परंपरांमध्ये न अडकलेल्या सुज्ञ माणसाने जर हे पुस्तक वाचले तर या धर्म सूत्रांनी हिंदू म्हणून असलेल्या समाजात ‘***ब्राम्हण***’ या तथाकथीत उच्च मानल्या गेलेल्या जातीच्या हितरक्षणासाठी ब्राम्हणेतरांना नियंत्रित करण्याच्या स्वार्थांध हेतूने सुत्राकारांनी किती अमानुषपणे नियम केले आहेत हे पाहून संतापजनक आश्चर्य वाटल्या वाचून रहात नाही . अर्थात सर्वांनाच असे माझ्यासारखे संताप जनक आश्चर्य वाटेल असे सांगता येत नाही. कारण अजूनही याच कुजक्या विषमतावादी संस्कृतीची पाठराखण करणाऱ्या मूढजनांची आजच्या एकविसाव्या शतकातही आपल्या भारतात काही कमी नाही.

या पुस्तकाच्या पहिल्या आवृत्तीच्या प्रस्तावनास्वरूप मनोगतात ते या पुस्तकलेखना मागचा हेतू सांगतात. धर्म चिकित्सेच्या या उदात्त हेतूला ते उत्कट भावना म्हणतात व याबाबत आलेले काही कटू अनुभवही त्यांनी आपल्या मनोगतात सांगितले आहेत. पण महत्वाचे मार्गदर्शक ग्रंथ म्हणून हिंदूं बांधवांनी दोन हजार वर्षांहून अधिक काळ ज्या धर्मग्रंथांना उराशी कवटाळून धरले आहे त्यांचे अतिशय परखड विश्लेषण करण्याचा अधिकार त्यांनी धीरोदात्तपणे वापरला आहे. आणि असे करताना ते कुठेही सुत्रकारांबाबत असभ्यतेने व्यक्त होत नाहीत.पण या ग्रंथांनी जे विषमतावादी व बहुजनांच्या शोषणाचे तत्त्वज्ञान सांगितले आहे त्यांना आपण विरोधच केला पाहिजे असे ते स्पष्टपणे सांगतात . त्याचसाठी तर ते या सुत्रकारांच्या धर्म साहित्याचे विवेकाच्या आधारे परीक्षण करतात. याबाबत आपली भूमिका स्पष्ट करताना ते म्हणतात, “ *परंतु ते ग्रंथ बहुजनांचे स्वातंत्र्य हिसकावून घेण्याचा प्रयत्न करतात आणि म्हणूनच मला अस वाटते की बहुजन समाजाचा एक अविभाज्य घटक या नात्याने त्या ग्रंथांची चिकित्सा करण्याचा मला जरूर अधिकार आहे. तो अधिकार कोणीही नाकारू शकत नाही, माझ्याकडून हिसकावून घेऊ शकत नाही वा त्या अधिकाराला कोणी आव्हानही देऊ शकत नाही , अशी माझी भावना आहे.*”

या पुस्तकाची त्यांनी एकूण सात प्रकरणात मांडणी केलेली आहे. धर्म सूत्रांचा परिचय, धर्माच्या स्वरूपाविषयी सुत्राकारांची भूमिका , ब्राम्हण पावित्र्याच्या सर्वोच्च सिंहासनावर ,ब्राम्हण अब्राम्हण विभागणी तेंव्हापासूनच , धन यावे परंतु शक्यतो जावू नये ,अस्पृश्यता आणि बहुजनांची अवहेलना व सद्यस्थितीशी अन्वय अशी ती सात प्रकरणे आहेत .

पहिल्या प्रकरणात आपल्या पुस्तकाच्या शीर्षकातील ‘वैदिक धर्मसूत्रे’ या संकल्पनेची व्याप्ती सांगताना त्यांनी धर्म सूत्रांच्या कक्षेत घेतलेल्या धर्म ग्रंथांची माहिती दिली आहे. त्यात चार वेदांच्या संहिता , ब्राम्हण नावाचे ग्रंथ आणि ब्राम्हण ग्रंथांना अनुसरून येणारे आरण्यक , उपनिषद या ग्रंथाचा त्यांनी समावेश केला आहे . हे सर्व हिंदुधर्मग्रंथ म्हणजे प्रामुख्याने ब्राम्हण ग्रंथच होय. ब्राम्हणांनी ब्राम्हणांच्या हित रक्षणासाठी लिहिलेले ग्रंथ म्हणजे ही वैदिक धर्म सूत्रे होय असे आपण म्हणू शकतो .या ग्रंथामुळे व त्यातील अमानुष तत्वांच्या ब्राम्हणांनी केलेल्या प्रस्थापानेमुळे ब्राम्हणेतर बहुजनांच्या मनात त्यांना गुलाम बनविणारी भावना किती धोरणीपणाने अगर चातुर्याने रुजविली आहे हे आजच्याही काळात दिसून येते त्याचेही दाखले या प्रस्तावनास्वरूप प्रकरणात त्यांनी दिले आहेत. ही भावना जशी भाबडेपणाने बहुजनांनी उराशी बाळगलेली आहे तशीच काही ब्राम्हणांनी सुद्धा तो भाबडेपणा केला आहे असे माझे निरीक्षण आहे .या प्रकरणाच्या शेवटी ते आपला पुस्तक लेखनाचा हेतू आणखी स्पष्ट करताना लिहितात , “ धर्म सूत्रांनी येथील भोळ्या भाबड्या जनतेला गुलाम करण्यासठी किती क्रूर, कठोर आणि पक्षपाती नियम केले होते , त्याचा एक ओझरता आढावा घेणे , हा प्रस्तुत पुस्तकाचा उद्देश आहे .” हे त्यांनी पुढच्या प्रकरणांच्या अनेक उपांगांमध्ये जागोजागी सिद्ध करून दाखविले आहे .

सुत्रकारांची धर्माच्या स्वरूपाविषयी भूमिका सांगताना ते लिहितात , “ धर्म ही एक पारिभाषिक संज्ञा असल्यामुळे धर्मसुत्रांसारखे जे धर्मग्रंथ धर्माची व्याख्या सांगतात,तीच अधिकृत व प्रमाण मानली जाते. स्वाभाविकच ज्यांना परंपरागत धर्माचे स्वरूप जाणून घ्यायचे असेल, त्यांना धर्मसुत्रांची धर्मविषयक भूमिका जाणून घ्यावीच लागेल. ” याचा दुसरा अर्थ असा की धर्म आणि धर्माचे स्वरूप ठरविण्याचा अधिकार फक्त ब्राम्हण या उच्च वर्णालाच आहे व त्यांनी हा समज बहुजनांमध्ये अतिशय हेतुपुरस्सर प्रस्थापित केला आहे. ब्राम्हणेतर कितीही बुद्ध अगर संत तुकारामांसारखा तत्वचिंतक , प्रज्ञावंत असला तरी त्याने सांगितलेला धर्म सुत्रकारांना मान्य नाही . कारण ते ब्राम्हण नाहीत . चार वर्णांना जी काही धर्म कर्तव्ये सुत्रकारांनी निहीत केलेली आहेत त्या प्रमाणेच त्यांनी कामे केली पाहिजेत व दर दिवसी त्या धर्म तत्त्वांनुसारच वागले पाहिजे . शूद्राने सेवा केली तर तो धर्म पण त्याने अध्ययन केले तर मात्र तो अधर्म . तसेच ब्राम्हणाने सेवा केली तर तोही अधर्म आणि शूद्राला अध्यापन केले तर तोही अधर्म . अशी वर्णाधीष्टीत कडीकोट धर्म व समाजव्यवस्था सुत्रकारांनी सांगितली आहे. वेदादी धर्म ग्रंथांमध्ये प्रतीपाद्लेल्या धर्म तत्वांबाबत शंका घेणे सुद्धा पाप आहे .असा पाप घेणारा नास्तिक तर आहेच पण त्याची शंका दंडनीय अपराध आहे.ही समस्त सुत्राकारांची समन्वित भूमिका आहे.

या धर्म सुत्रकारांनी ब्राम्हण वर्णाला समाज व्यवस्थेच्या अगदी सर्वोच्च स्थानावर नेऊन बसविले आहे. ब्राम्हणांचे स्थान महात्म्य नाना प्रकारे अधोरेखीत करीत त्यांचा गौरव करण्याची एकही संधी त्यांनी आपल्या लिखाणात सोडलेली नाही.त्यांनी प्रतिपादन केलेले चातुर्वर्ण्य ही गुणकर्माधीष्ठीत नसून जन्मानुसार आहेत . जन्माने एकदा तो मिळाला की बदलता येत नाही. यात सर्वोच्च सिंहासनावर विराजमान केलेले ब्राम्हण अलौकिक व अतिशय पवित्र .ब्राम्हण म्हणजे प्रत्यक्ष अग्नी .त्यांच्याकडे कुठेही जायचे असेल तर ब्राह्मणेतरांनी पवित्र होऊनच जायचे .क्षत्रिय, वैश्य व शुद्रांनी ब्राम्हणांची सेवा करावी त्यातच त्यांचे ऐहिक व पारलौकिक हित आहे असे सुत्रकारांनी वेगवेगळ्या तऱ्हांनी आळवून आळवून सांगितले आहे.ब्राम्हण खोटा बोलला तर ते पाप नव्हे मात्र ब्राम्हणेतरांनी खोटे बोलल्यास तो शिक्षेस पात्र असा गुन्हा ठरतो . ब्राम्हणाची वाणी म्हणजे देववाणीच , त्यामुळे अतिशय पवित्र .एखादी अशुद्ध गोष्ट जर ब्राम्हणाने तिला शुद्ध म्हटले तर ती शुद्ध व पवित्र बनते. ब्राम्हणांच्या पावित्र्याचे गारुड ब्राम्हणांनीच इतरेजनांवर जे बिंबविले आहे तेच त्यांच्या गुलामगिरीचे महत्त्वाचे कारण बनले आहे असे लेखक म्हणतात. ते खरेच आहे. आज एकविसाव्या शतकातही ब्राम्हणा शिवाय एकही विधी होत नाही . ब्राम्हण आला की त्याला मोठ्या आदराने देवाजी किंवा महाराज म्हणून संबोधले जाते आणि सर्वसामान्य लोक त्यांच्या लागलीच पायाही पडतात.

या ब्राम्हण महात्म्याचा ब्राम्हणेतरांवर पडलेला खोलवर प्रभाव अधोरेखित करताना लेखक

लिहितात , “ भल्या भल्या अब्राम्हणांनी बहुजनांच्या कल्याणासाठी उचारलेली वाणी देखील बहु जनांपैकी बहुसंख्य लोकांनी धडकावून लावली .मग ती वाणी गौतम बुद्धांची असो वा कबिरांची असो; संत तुकारामांची असो वा महात्मा फुल्यांची असो ; डॉ.आंबेडकरांची असो वा आणखी कुणाची. माणुसकीच्या अत्युच्च शिखरावर असलेल्या गौतम बुद्धांच्या शब्दांपेक्षा या बहुजनांना एखाद्या अतिसामान्य आणि व्यवसायाचेही नीट ज्ञान नसलेल्या पुरोहिताचा शब्द अधिक पवित्र ,अधिक वंदनीय आणि विश्वसनीय वाटला, वाटतो आणि अजूनही दीर्घकाळपर्यंतवाटत राहील , अशीच चिन्हे आहेत. हे लक्षण गुलामगिरीचे नव्हे , असे कोणी म्हणू शकेल काय ?” हे जे लेखकाचे निष्कर्शात्मक विधान आहे त्यावरून बहुजनांच्या मनात या वैदिक सुत्रकारांनी गुलामीचे विष किती खोलवर भिनविले आहे याची कल्पना तर करता येतेच पण आजच्या सामाजिक व्यवहारात ठायी ठायी प्रचीतीही येते.

या धर्म सूत्रांनुसार ब्राम्हणेतर तिनही वर्णांनी ब्राम्हणाच्या आज्ञे नुसार वागावे यावर वारंवार शिक्कामोर्तब केले आहे .राजाची सुद्धा ब्राम्हणावर सत्ता चालत नाही. राज सत्तेने केलेल्या कायद्यापेक्षा ब्राम्हण श्रेष्ठ आहेत असे सूत्रकार अधोरेखीत करून सांगतात. काही राजांचा अपवाद करता बहुतेक राजेशाह्यांच्या काळात ब्राम्हणांची एक समांतर सत्ता समाज पुरुषावर आरूढ झालेली होती .तिची चुणूक आजहीपहायला मिळते. ब्राम्हणाला युद्धात तर मारायचे नाहीच पण एरवीही त्याने गुन्हा केला तरी त्याच्यावर हात उगारायचा नाही.

रस्त्याने चालणे असो , एकमेकाला अभिवादन करणे असो , आतिथ्य असो की अध्ययन-अध्यापन असो, बहुजनांच्या सर्व सामाजिक व धार्मिक व्यवहारात , “ ब्राम्हण म्हणजे सर्वश्रेष्ठ, प्रत्यक्षात तो असो कितीही भ्रष्ट ” असा या धर्म सूत्रांचा खाक्या आहे . ब्राम्हणाच्या जीवित रक्षणाची , पोटापाण्याची , ऐशोआरामाची सर्वोतोपरी काळजी या धर्मसुत्रकारांनी घेतलेली दिसते.आणि बहुजनांना मात्र हीन लेखून , गुलाम करून पायदळी तुडविलेले दिसते .तेंव्हा या धर्मसुत्रांचे महात्मा फुल्यांनी जे केले बाबासाहेबांनी जे केले तसे केल्यावाचून बहुजनांची त्यांनी लादलेल्या गुलामीतून मुक्तता होणार नाही .

प्रा.तुळशीराम जाधव